### Beslutningstema

I denne sag skal det besluttes, om udvalget vil foretage en helhedsvurdering for et tæt-lavt byggeri på [adresse]

### Historik

Den 14. januar orienterede forvaltningen Teknik- og Miljøudvalget, at forvaltningen foretog en partshøring vedr. et rækkehusprojekt. Såfremt der indkom negative bemærkninger, sender forvaltningen beslutningen til udvalget.

### Sagsfremstilling

Den 5. november 2025 foretog bygningsmyndigheden en partshøring af berørte parter. Høringen omhandlede opførelse af et tæt/lav boligbyggeri i form af fem boliger opført som rækkehuse på adressen [adresse] 55A, 6270 Tønder.

I forhold til planloven har Tønder Kommune vurderet, at projektet er inden for rammerne af kommuneplanramme 630.11.9, som giver mulighed for tæt/lav boligbyggeri i området. Det begrænsede omfang og størrelsen på projektet gør, at det i henhold til planloven ikke er lokalplanpligtigt.

I henhold til byggelovgivningen er byggeriet ikke en del af byggeretten, og derfor skal der foretages en helhedsvurdering af byggeriet. I helhedsvurderingen indgår en partshøring af de berørte naboer - både ejere og lejere. Det ansøgte er ikke en del af byggeretten, idet den eksisterende bygning er beliggende i skel og bebyggelses procenten overskrides med 1-2 % .

Høringen blev afsluttet den 19. november 2025. Der er modtaget en generel indsigelse fra en part. Indsigelsen går på indblik, trafik og støj. Dertil beskrives der nogle forhold vedr. eksisterende hegn, der skal forhøjes til 1.8 meter, betonfundamenter og vandproblematik.

Indblik er et forhold, der i henhold til byggelovgivningen skal varetages ved en helhedsvurdering. De resterende bemærkninger er forhold, der enten reguleres igennem anden lovgivning, eksempelvis støj og vandhåndtering eller igennem privatretslige aftaler parterne imellem.  I forhold til indblik vurderer forvaltningen, at et hegn på 1,8 m mellem de to grunde vil forhindre ind- og udblik, da begge boliger med facade mod grunden er i et plan.

Fortætning i form af rækkehus boliger, vurderes at være i overensstemmelse med kommunes boligudviklingsstrategi.

### Lovgrundlag

Planloven

Byggeloven

Forvaltningsloven

### Indstilling Fagchefen for Klima, Plan og Udvikling indstiller,

at Udvalget godkender der gives tilladelse til det ansøgte samtidig med at der stilles krav om lukket hegn imellem grundene med en højde på 1,8 meter.

### Beslutning

Indstillingen godkendt.